Դմիտրի Կրուտոյ

**Դմիտրի Նիկոլաևիչ Կրուտոյ** (, ), բելառուս պետական գործիչ։ Բելառուսի Հանրապետության նախագահի աշխատակազմի ղեկավարը 2024 թվականի հունիսի 27-ից։

Եղե է Բելառուսի Հանրապետության էկոնոմիկայի նախարար (2018 թվականի օգոստոսի 18 - 2019 թվականի նոյեմբերի 29), Բելառուսի Հանրապետության Նախարարների խորհրդի առաջին փոխվարչապետ (2019 թվականի նոյեմբերի 29 - 2020 թվականի հունիսի 3), Բելառուսի Հանրապետության նախագահի աշխատակազմի ղեկավարի տեղակալ (2020 թվականի հունիսի 4 - 2022 թվականի օգոստոսի 1), Ռուսաստանում Բելառուսի Հանրապետության դեսպան (2022 թվականի օգոստոսի 1 - 2024 թվականի հունիսի 27):

## Կենսագրություն
Դմիտրի Կրոտոյը ծնվել է 1981 թվականի հունվարի 10-ին Մոգիլևի մարզի Բելինիչի քաղաքում։

2003 թվականին ավարտել է Բելառուսի պետական տեխնոլոգիական համալսարանը, սկսել է աշխատել քիմիական և անտառային համալիրի ձեռնարկությունների տնտեսագիտության և կառավարման ամբիոնում և նույն թվականին ընդունվել է ասպիրանտուրա։ 2004 թվականին աշխատանքի է անցել Բելառուսի Հանրապետության անտառտնտեսության նախարարությունում՝ որպես առաջատար մասնագետ, ապա՝ Տնտեսության և ներդրումների դեպարտամենտի գլխավոր տնտեսագետ, իսկ 2006 թվականից՝ որպես այդ նախարարության գյուղատնտեսական և անտառային համալիրների գլխավոր վարչության անտառային համալիրի բաժնի պետի տեղակալ։ 2010 թվականին ավարտել է Բելառուսի Հանրապետության նախագահին առընթեր պետական կառավարման ակադեմիան։ Նույն թվականին տեղափոխվել է աշխատանքի Բելառուսի Հանրապետության էկոնոմիկայի նախարարություն, մինչև 2014 թվականը եղել է գյուղատնտեսական և անտառային համալիրների գլխավոր վարչության պետի տեղակալ՝ անտառային համալիրի բաժնի պետ, 2014-2017 թվականներին՝ փոխնախարար, 2017-2018 թվականներին՝ էկոնոմիկայի նախարարի առաջին տեղակալ։

2018 թվականի օգոստոսի 18-ին նշանակվել է Բելառուսի Հանրապետության էկոնոմիկայի նախարար Սերգեյ Ռումասի նոր կառավարությունում։ Նշանակման պահին (37 տարեկան) եղել է կառավարության ամենաերիտասարդ նախարարը: Կրուտոյին նախարարության աշխատակիցներին ներկայացնելով՝ Ռումասն ասել է. «Ես ձեզանից և ձեր թիմից նոր գաղափարներ եմ սպասում։ Որովհետև մենք բոլորս հասկանում ենք, որ ժամանակն անցնում է, ամեն ինչ փոխվում է, աշխարհը շատ արագ է փոխվում մեր շուրջը, և տնտեսությունը հին մեթոդներով կառավարելը այլևս միշտ չէ, որ հնարավոր է»:

2019 թվականի նոյեմբերի 29-ից մինչև 2020 թվականի հունիսի 3-ը եղել է Բելառուսի Հանրապետության առաջին փոխվարչապետ։

2020 թվականի հունիսի 4-ին նշանակվել է Բելառուսի Հանրապետության նախագահի աշխատակազմի ղեկավարի տեղակալի պաշտոնում:

2020 թվականի օգոստոսի 31-ին Կրուտոյը ներառվել է այն անձանց ցուցակում, որոնց վրա անորոշ ժամկետով արգելվել է մուտք գործել Լատվիա, հնգամյա ժամկետով՝ Էստոնիա և Լիտվա, քանի որ իր գործողություններով կազմակերպել և աջակցել է օգոստոսի 9-ի նախագահական ընտրությունների կեղծմանը և դրան հաջորդած խաղաղ բողոքի ցույցերի բռնի ճնշմանը: 2022 թվականի օգոստոսի 1-ին նշանակվել է Ռուսաստանի Դաշնությունում Բելառուսի Հանրապետության արտակարգ և լիազոր դեսպան և միաժամանակ՝ Անկախ Պետությունների Համագործակցության Տնտեսական խորհրդում Բելառուսի Հանրապետության լիազոր ներկայացուցիչ, Միութենական պետության, Եվրասիական տնտեսական միության, Անկախ Պետությունների Համագործակցության և Հավաքական անվտանգության պայմանագրի կազմակերպության շրջանակներում ինտեգրացիոն համագործակցության հարցերով Բելառուսի Հանրապետության հատուկ ներկայացուցիչ: Այս պաշտոնում բազմիցս նամակներ է ուղարկել Ռուսաստանի տարբեր իշխանություններին Անժելիկա Ագուրբաշի և Լուկաշենկոյի Ռուսաստանում բնակվող այլ հակառակորդների դեմ:

2024 թվականի հունիսի 27-ին ազատվել է Ռուսաստանում դեսպանի պաշտոնից և նշանակվել է Բելառուսի Հանրապետության նախագահի աշխատակազմի ղեկավար։

## Հայացքներ
Ատահայտվել է ձեռնարկությունների պարտքի և միջոցների անարդյունավետ բաշխման խնդիրների լուծման, ինչպես նաև ռուսական ռուբլու տատանումներից երկրի կախվածությունը նվազեցնելու, ձեռնարկատերերի հետ աշխատելու, ինտեգրացիոն միավորումների շրջանակներում փոխգործակցելու և ԱՀԿ-ին անդամակցելու հարցի ուսումնասիրության օգտին: Նաև արտահայտվել է վարչատարածքային բարեփոխումների օգտին:

## Անձնական կյանք
Ամուսնացած է, ունի երկու երեխա:

## Ծանոթագրություններ

## Արտաքին հղումներ
* Կենսագրությունը՝ Էկոնոմիկայի նախարարության կայքում

Կատեգորիա:Քաղաքական գործիչներ